பேதுரோ காசுத்தீலியோ

ஒசே பேதுரோ காசுத்தீலியோ தெரோனெசு (José Pedro Castillo Terrones; பிறப்பு: 19 அக்டோபர் 1969) பெருவியப் பள்ளி ஆசிரியரும், தொழிற்சங்கத் தலைவரும், அரசியல்வாதியும் ஆவார். இவர் 2021 பொதுத்தேர்தலில் வெற்றி பெற்று 2021 சூலை 28 முதல் 2022 திசம்பர் 7 வரை பெருவின் அரசுத்தலைவராகப் பொறுப்பில் இருந்தார். 2022 திசம்பர் 7 இல், பெருவின் நாடாளுமன்றத்தைக் கலைக்க முயன்று தோல்வியடைந்ததைத் தொடர்ந்து நாடாளுமன்றத்தினால் பதவி நீக்கம் செய்யப்பட்டார்.

இவர் 2017 ஆம் ஆண்டு நடைபெற்ற ஆசிரியர் வேலைநிறுத்தத்தில் ஒரு முன்னணி நபராக முக்கியத்துவம் பெற்றார். இடதுசாரி பெரு விடுதலைக் கட்சியின் வேட்பாளராக தேர்தலில் போட்டியிட்டார். அதிபருக்கான வாக்கெடுப்பின் ஆரம்ப சுற்றில் முதல் இடத்தைப் பிடித்த அவர், கெய்கோ புஜிமோரிக்கு எதிரான இரண்டாவது சுற்றுக்கு முன்னேறினார். ஜூன் 16 அன்று, தேசிய தேர்தல் செயலாக்க அலுவலகத்தின் இரண்டாவது சுற்றின் இறுதி எண்ணிக்கை, காஸ்டிலோ 50.13% செல்லுபடியாகும் வாக்குகளைப் பெற்றிருப்பதை குறிப்பால் உணர்த்தியது. இருப்பினும் தேசிய தேர்தல் நடுவர் மன்றம் புஜிமோரி எழுப்பிய ஆதாரமற்ற மோசடி குற்றச்சாட்டுகள் காரணமாக முடிவை அதிகாரப்பூர்வமாக அறிவிப்பதை தாமதப்படுத்தியது. சூலை 19 அன்று காஸ்டிலோவின் வெற்றி உறுதி செய்யப்பட்டது. காஸ்டிலோ சூலை 28 ஆம் தேதி பதவியேற்க உள்ளார். இத்தேர்தல் முடிவு பாரம்பரிய பெருவியன் உயர் தட்டு மக்களின் நிராகரிப்பாக பரவலாகக் கருதப்படுகிறது.

ஆரம்பகால வாழ்க்கை மற்றும் கல்வி 
காஜாமர்கா திணைக்களத்தின் சோட்டா மாகாணத்தின் தகாபாம்பாவின் புனா நகரில் இரண்டு எழுத்தறிவற்ற விவசாயிகளின் வறிய குடும்பத்தில் காஸ்டிலோ பிறந்தார். காஜாமார்கா, தென் அமெரிக்காவின் மிகப்பெரிய தங்கச் சுரங்கத்தின் இருப்பிடமாக இருந்தபோதிலும், பெருவின் ஏழ்மையான பகுதிகளில் ஒன்றாக இருந்து வருகிறது. அவர் தனது பெற்றோருக்குப் பிறந்த  ஒன்பது பேரில் மூன்றாவது குழந்தை ஆவார்.

அவரது தந்தை ஐரினோ காஸ்டிலோ ஒரு நிலக்கிழார் குடும்பத்திற்குச் சொந்தமான ஹசிண்டா எனப்படும் உழைப்போரின் குடியிருப்புகளில் வாழ்ந்து வந்தார். நிலக்கிழாரின் குடும்பத்திற்காக தனது கடின உழைப்பை வெளிப்படுத்தி வந்தார். உதாரணமாக, நில உரிமையாளர் தனது காலணிகளை சுத்தமாக வைத்திருக்கும் பொருட்டு அவரைத் தன் நிலத்தின் குறுக்காக சுமந்து சென்ற சம்பவங்களும் உண்டு. ஜெனரல் ஜுவான் வெலாஸ்கோ அல்வராடோ அதிகாரத்தை எடுத்து நில உரிமையாளர்களிடமிருந்து விவசாயிகளுக்கு மறுவிநியோகம் செய்யும் வரை குடும்பம் நில உரிமையாளர்களிடமிருந்து நிலத்தை வாடகைக்கு எடுத்தது. ஐரேனோ அவர் பணிபுரிந்த நிலத்தைப் பெற்றார்.

தனது குழந்தைப் பருவத்தில், காஸ்டில்லோ அடிக்கடி தனது விவசாய வேலையின் காரணமாக தொடர்ந்து பள்ளிக்குச் செல்வதில் சமரசம் செய்து கொள்ள வேண்டியிருந்தது. இவர் தனது தொடக்க மற்றும் உயர்நிலைப் பள்ளிப் படிப்பை ஆக்டோவியோ மட்டா கான்டரெராஸ் டி கடெர்வோ ஹையர் பெடகாஜிகல் இன்ஸ்டிட்யூட்டில் முடித்தார். காஸ்டில்லோ தினமும் தனது பள்ளிக்குச் செல்வதற்கு இரண்டு மணி நேரம் மலையேற்றம் செய்வது போலான ஒரு நடைப்பயணம் செய்ய வேண்டியிருந்தது. ஏனெனில் இவர் செல்ல வேண்டிய பாதை செங்குத்தான ஒரு மலைப்பாதையாக அமைந்திருந்தது. காஸ்டில்லோ செம்மறியின் கம்பளியிலான ஒரு போஞ்சோவையும் வைக்கோல் தொப்பியையும் அணிந்து பள்ளிக்குச் செல்வார்.

செயல்பாடுகள்

ஆசிரியரின் வேலைநிறுத்தம் 
நாட்டின் கனிமச் செல்வத்தின் காரணமாக பெரு பெரும் பொருளாதார வளர்ச்சியை அனுபவித்ததாக ஒரு செய்திக் கட்டுரையைப் படித்த பிறகு, காஸ்டிலோ தனது மாணவர்கள் எவ்வாறு பசியுடன் பள்ளிக்கு வந்தார்கள் என்பதையும், பொருளாதாரத்திலிருந்து எந்த நன்மையும் பெறவில்லை என்பதையும் யூகித்து உணர்ந்து கொண்டார்.  இந்த எண்ணம் இவரைப் பெருவின் நிலைமையை மாற்றத் தூண்டியது. காஸ்டிலோ 2017 வேலைநிறுத்தத்தின்போது ஆசிரியர் சங்கத் தலைவரானார். இந்த வேலைநிறுத்தமானது சம்பளத்தை அதிகரிக்கவும், சமூகக் கடனை செலுத்தவும், பொது ஆசிரியர் தொழில் சட்டத்தை ரத்து செய்யவும், கல்வித் துறையின் வரவு செலவுத் திட்டத்தை அதிகரிக்கவும் முயன்றது. வேலைநிறுத்தங்கள் பெருவின் தெற்கின் பல்வேறு பகுதிகளுக்கும் பரவியது, அது நீடித்ததால், கல்வி அமைச்சர் மரிலே மார்டென்ஸ், பிரதமர் பெர்னாண்டோ சவலா, 25 பிராந்திய ஆளுநர்கள் மற்றும் லிமா பிராந்திய இயக்குநரகம் ஆகியவை பேச்சுவார்த்தைக்கு அழைக்கப்பட்டன. ஒரு உடன்பாட்டை எட்டிய போதிலும், ஆசிரியர்கள் வேலைநிறுத்தத்தில் இருந்தனர்.

அதிபர் பெட்ரோ பப்லோ குசின்ஸ்கி தன்னை ஒரு சமரசம் பேசும் நடுவராக அறிவித்து ஆசிரியர்களின் பிரதிநிதிகளை அரசாங்க அரண்மனையில் தன்னுடன் சந்தித்து ஒரு தீர்வை எட்டுமாறு அழைத்தார்; குஸ்கோவின் தலைவர்களுடன் சேர்ந்து சிஇஎன்- இன் தலைவர்கள் மட்டுமே அழைக்கப்பட்டனர், ஆனால் காஸ்டிலோ தலைமையிலான இயக்கங்களின் பிரதிநிதிகள் அழைக்கப்படவில்லை. இதன் காரணமாக, வேலைநிறுத்தம் மோசமடைந்தது, அனைத்து பகுதிகளிலிருந்தும் ஆசிரியர்கள் லிமாவுக்கு வந்து தலைநகரில் அணிவகுப்பு மற்றும் பேரணிகளை நடத்தினர். கெய்கோ புஜிமோரி மற்றும் அவரது புஜிமோரிஸ்ட் ஆதரவாளர்கள் - குசின்ஸ்கி நிர்வாகத்தின் எதிர்ப்பாளர்கள் - அதிபரின் அரசாங்கத்தை பலவீனப்படுத்தும் முயற்சியில் காஸ்டிலோவுக்கு வேலைநிறுத்தத்திற்கு உதவினர்.

ஆகஸ்ட் 24, 2017 அன்று, சில ஆசிரியர்கள் இன்னும் வேலைநிறுத்தத்தில் இருந்தபோதிலும், பேச்சுவார்த்தைகளில் ஒப்புக் கொள்ளப்பட்ட நன்மைகளை உத்தியோகபூர்வமாக்குவதற்கு அரசாங்கம் ஒரு உச்ச ஆணையை வெளியிட்டது. ஆகஸ்ட் 28 ஆம் தேதி வரை ஆசிரியர்கள் வகுப்பறைகளுக்கு திரும்பவில்லை என்றால் , கல்வி அமைச்சகம் புதிய ஆசிரியர்களை பணியமர்த்த தொடரும் என்று அரசாங்கம் எச்சரிக்கை விடுத்தது.

காஸ்டிலோ 2 செப்டம்பர் 2017 அன்று வேலைநிறுத்தத்தை நிறுத்துவதாக அறிவித்தார், ஆனால் அது ஒரு தற்காலிக நிறுத்தம் மட்டுமே என்று தெளிவுபடுத்தினார்.

அரசியல் வாழ்க்கை 
2002 ஆம் ஆண்டில், அலெஜான்ட்ரோ டோலிடோவின் மத்திய-இடது கட்சியான பாஸிபின் பெருவின் சார்பில் போட்டியிட்ட  காஸ்டிலோ அங்குவாவின் மேயருக்கான போட்டியில் தோல்வியுற்றார். இவர் 2016 பொதுத் தேர்தலில் மோசமான தோல்வியைத் தொடர்ந்து,  2005 ஆம் ஆண்டு முதல் கட்சி கலைக்கப்படும் வரை கஜமார்காவில் கட்சியின் முன்னணி உறுப்பினராக பணியாற்றினார். ஆசிரியர்கள் வேலைநிறுத்தத்தின்போது அவரது தலைமையைத் தொடர்ந்து, பெருவில் உள்ள பல அரசியல் கட்சிகள் காஸ்டிலோவை ஒரு காங்கிரஸ் வேட்பாளராக உயர்த்துவதற்காக அணுகின, ஆனால் அவர் மறுத்துவிட்டார், மாறாக தொழிற்சங்கங்களால் ஊக்கப்படுத்தப்பட்ட பின்னர் அதிபராகப் போட்டியிட முடிவு செய்தார்.

2021 ஜனாதிபதித் தேர்தல்கள்

முதல் சுற்று 
பெருவில் கோவிட்-19 தொற்றுநோய்களின் போது, காஸ்டிலோ தனது மாணவர்களுக்கு பொதுமுடக்கத்தை மீறியும் தொடர்ந்து கற்பிக்க முயன்றார். எவ்வாறாயினும், அவரது வறிய சமூகத்திற்கு இணைய வழியில் கற்கும் திறன்கள் இல்லை; அவரது மாணவர்களில் எவருக்கும் அரசாங்கத்தால் வாக்குறுதியளிக்கப்பட்ட கல்விக்கான திறன்பேசிகள் ஒருபோதும் வந்து சேரவில்லை. தனது இருபத்தைந்து ஆண்டுகளுக்கும் மேலான கற்பித்தலில் அவரது மாணவர்கள் எதிர்கொண்ட போராட்டங்களை அனுபவித்த பின்னர், காஸ்டிலோ அதிபர் தேர்தலில் வேட்பாளராக நுழைய உத்வேகம் பெற்றார்.

அக்டோபர் 2020 இல், 2021 பொதுத் தேர்தலில் பெருவை விடுவி என்ற இயக்கத்துடன் தனது அதிபர் பதவிக்கான முயற்சியை அறிவித்தார்.

அதிபராகத் தேர்ந்தெடுக்கப்படுதல் 
2021 ஜூலை 19 அன்று பெருவின் அதிபராக தேர்ந்தெடுக்கப்பட்டவராக காஸ்டிலோ பதவியேற்பதற்கான நாளுக்கு ஒருவாரம் முன்னதாக அதிகாரப்பூர்வமாக நியமிக்கப்பட்டார். பெரும்பாலான பிராந்திய தலைவர்களும், ஐரோப்பாவில் ஸ்பெயினின் பெட்ரோ சான்செஸ் போன்றவர்களும் வாழ்த்துக்களைத் தெரிவித்ததோடு, பெருவின் இருபதாம் ஆண்டுத் தலைவராக காஸ்டிலோவுக்கு வாழ்த்துக்களைத் தெரிவித்தனர்.

மேற்கோள்கள்

வெளி இணைப்புகள்

 

வாழும் நபர்கள்
1969 பிறப்புகள்
பெருவின் அரசியல்வாதிகள்